## Pravilnik o mjeriteljskim zahtjevima za uređaje kojima se mjeri koncentracija ispušnih plinova benzinskih Otto motora s unutarnjim izgaranjem

### NN 115/1997 (30.10.1997.), Pravilnik o mjeriteljskim zahtjevima za uređaje kojima se mjeri koncentracija ispušnih plinova benzinskih Otto motora s unutarnjim izgaranjem

# **DRŽAVNI ZAVOD ZA NORMIZACIJU I MJERITELJSTVO**

**1733a**

Na temelju članka 22. Zakona o mjeriteljskoj djelatnosti ("Narodne novine"
br. 11/94), ravnatelj Državnog zavoda za normizaciju i mjeriteljstvo donosi

## **PRAVILNIK**

### **O MJERITELJSKIM ZAHTJEVIMA ZA UREĐAJE KOJIMA SE MJERI KONCENTRACIJA ISPUŠNIH PLINOVA BENZINSKIH OTTO MOTORA S UNUTARNJIM IZGARANJEM**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi kojima moraju udovoljavati
uređaji kojima se mjeri koncentracija ispušnih plinova benzinskih Otto
motora s unutarnjim izgaranjem motornih vozila osim motocikala (u daljnjem
tekstu analizatori plinova).

Članak 2.

Analizatori plinova su uređaji kojima se mjeri obujamska koncentracija
ugljičnog monoksida (CO), obujamska koncentracija ugljičnog dioksida (CO2),
obujamska koncentracija ugljikovodika (HC) i obujamska koncentracija kisika
(O2) u ispušnim plinovima benzinskih Otto motora s unutarnjim izgaranjem.

II. IZRADBENA SVOJSTVA

Članak 3.

Analizator plina mora biti konstruiran za mjerenje pri ovim uvjetima:

```
Tablica 1: Granice dopuštenog atmosferskog tlaka

Redni   Razred             Najmanji                 Najveći
broj    točnosti        atmosferski tlak        atmosferski tlak
                            Pmin                     Pmax
1.      I                  860 hPa                 1060 hPa
2.      II              referencijski tlak      referencijski tlak
                          - 25 hPa                 + 25 hPa

```

1. Atmosferskom tlaku utvrđenom u tablici 1.

2. Temperaturi okoline od +5 0C do + 40 0C

3. Relativnoj vlažnosti do 90%.

Kućište analizatora plina, koje sadrži mehaničke, električne i elektroničke
dijelove, mora biti tako napravljeno da omogući stavljanje ovjernih žigova.

Svi uređaji za namještanje, čije djelovanje može mijenjati rezultate
mjerenja, moraju se zaštititi ovjernim žigovima tako da bilo koje slučajno
ili namjerno namještanje bude nemoguće bez uništenja i oštećenja ovjernih
žigova.

Konstrukcija analizatora plina mora omogućavati njegovu nesmetanu uporabu,
jednostavno rukovanje njime te njegovo ugađanje.

Dijelovi analizatora plina moraju se izraditi od gradiva kojim se osigurava
njihova postojanost u uobičajenim uvjetima uporabe.

Kućište analizatora plina mora se tako izraditi da dijelovi uređaja
budu zaštićeni od vanjskih udara, prašine i vlage.

Gradivo od kojega su izrađeni dijelovi namijenjeni uzimanju uzorka plina
i koje je u dodiru s uzorkom ne smije onečišćavati niti mijenjati sastav
ispušnoga plina.

Sonda za uzimanje uzoraka mora biti savitljiva, a duljina cjevovoda
preko kojeg je spojena s analizatorom plina mora iznositi najmanje 3 m.

III. MJERNO-TEHNIČKI ZAHTJEVI

Članak 4.

Analizatori plinova se s obzirom na tehničke posebnosti razvrstavaju
u:

1. Razred točnosti I

2. Razred točnosti II.

Članak 5.

Analizatori plinova moraju udovoljavati ovim zahtjevima:

1. Izračunavati faktor zraka (l
faktor)

2. Mjeriti temperaturu motora u koritu motora

3. Mjeriti broj okretaja (brzinu vrtnje) motora

4. Prikazivati rezultate mjerenja na pokaznom uređaju kao i ispisivati
rezultate mjerenja na štampaču

5. Mjerno područje analizatora plinova mora se prikazivati obujamskom
ljestvicom iz koje se može očitati ili prikazati vrijednost obujamske koncentracije
pojedine mjerne sastavnice i to za:

a. ugljični monoksid u obujamskim postocima CO (% vol. CO)

b. ugljični dioksid u obujamskim postocima (CO2) (% vol. CO2)

c. ugljikovodike u ppm vol. HC, gdje ppm vol. HC označuje obujamske
dijelove HC u milijun dijelova obujma ispušnih plinova

d. kisik u obujamskim postocima O2 (% vol. O2)

6. U granicama dopuštene pogreške biti neosjetljivi na promjene od -
15 % do + 10% nazivnog napona napajanja kao i na promjene učestalosti od
± 2%

7. U granicama temperature okoline mjerni se rezultati ne smiju razlikovati
od rezultata dobivenih pri 200C ± 50C za više od 1,0%

8. U granicama dopuštene pogreške biti neosjetljivi na promjene ± 50%
nazivnog protoka plina što ga je naveo proizvođač

9. Jedinica analizatora plinova za mjerenje koncentracije ugljikovodika
(HC), mora imati mogućnost otkrivanja i mjerenja ostatka ugljikovodika.
Analizator plina razreda točnosti I ne smije započeti mjerenje ako instrument
pokazuje vrijednost ostatka ugljikovodika (HC) veću od 20 ppm vol. n-heksana.

10. Ne smiju imati vrijeme zagrijavanja dulje od 30 minuta

11. Za vrijeme zagrijavanja analizatori plinova razreda točnosti I ne
smiju na pokaznom uređaju prikazivati mjerne vrijednosti za pojedine sastavnice

12. Namještanje ništice i ostala interna namještanja moraju se kod analizatora
plinova razreda točnosti I izvoditi automatski

13. Namještanje ništice i ostala interna namještanja mogu se kod analizatora
plinova razreda točnosti II izvoditi ručno, poluautomatski ili automatski.

IV. ISPITIVANJE TOČNOSTI

Članak 6.

Za ispitivanje točnosti mjerenja analizatora plinova upotrebljava se
ova oprema:

1. Etalonski uređaj (etalonski analizator plinova) koji se upotrebljava
kao transfer etalon ili

2. Referencijski materijali. Kao referencijski materijali rabe se boce
s referencijskim plinovima i to: referencijskim CO plinom, referencijskim
CO2 plinom, referencijskim n-heksanom, referencijskim O2 plinom i referencijskim
N2 plinom, koji se mogu upotrebljavati kao sastavnice za pripravu referentnih
plinskih smjesa odgovarajuće koncentracije.

3. Kontrolni uređaj za mjerenje broja okretaja motora. Izmjerena vrijednost
broja okretaja motora pomoću uređaja za mjerenje broja okretaja ne smije
odstupati za više od ±10% od vrijednosti broja okretaja motora izmjerene
s pomoću kontrolnog uređaja.

V. GRANICE DOPUŠTENE POGREŠKE

Članak 7.

Točnost mjerenja analizatora plinova utvrđuje se održavanjem rezultata
mjerenja u granicama dopuštene pogreške (GDP) utvrđene u tablici 2.

```
Tablica 2: Granice dopuštene pogreške

Redni   Analizator                      Granice dopuštene pogreške
broj    plina           za ugljični     za ugljični dioksid     za ugljikovodike        za kisik
                        monoksid (CO)   (CO2)                   (HC)                    (O2)

1.      Razred          ±0,06% vol. ili ±0,5% vol. ili          ±12 ppm vol. ili        ±0,1% vol. ili
        točnosti I      ±5% relativno   ±5% relativno od        ±5% relativno od        ±5% relativno
                        od izmjerene    izmjerene               izmjerene               od izmjerene
                        vrijednosti     vrijednosti             vrijednosti             vrijednosti

2.      Razred          ±0,2% vol. ili  ±1,0% vol. ili          ±30 ppm vol. ili        ±0,2% vol. ili
        točnosti II     ±10% relativno  ±10% relativno od       ±10% relativno          ±10% relativno
                        od izmjerene    izmjerene               od izmjerene            od izmjerene
                        vrijednosti     vrijednosti             vrijednosti             vrijednosti

Granica dopuštene pogreške pri izračunava-nju faktora zraka (l faktor) iznosi +3%.

```

VI. NATPISI I OZNAKE

Članak 8.

Natpisi i oznake na analizatoru plinova moraju biti ispisani na hrvatskom
jeziku i latiničnim pismom.

Analizator plinova mora imati ove natpise i oznake, jasno vidljive,
čitljive i neizbrisive u uobičajenim uvjetima uporabe:

1. naziv ili znak proizvođača

2. oznaku tipa analizatora plina

3. serijski ili tvornički broj i godinu proizvodnje

4. službenu oznaku analizatora plina iz tipnog odobrenja ako je analizator
plina tipno ispitan

5. najmanji ili nazivni protok

6. napon i učestalost izvora napajanja.

Natpisi i oznake iz stavka 2. ovoga članka moraju se nalaziti na vidljivu
mjestu na analizatoru plina ili na natpisnoj pločici analizatora plina.

VII. PRIJELAZNE I ZAVRŠNE ODREDBE

Članak 9.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/97-04/6
Urbroj: 558-03/1-97-1
Zagreb, 27. listopada 1997.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 115/1997-7330